མྱུར་དུ་འགྱུར་བས་སྐྱོ་བ།
དབྱར་དུས་ཆུ་འཛིན་འབྲུག་སྒྲ །ཆར་རྒྱུན་གློག་དམར་འཁྱུག་པ། །རྟེན་འབྲེལ་
དབང་གིས་འཛོམས་ཀྱང་། །མྱུར་དུ་འགྱུར་བས་སྐྱོ་བ། །ལྗོན་ཤིང་འདི་དག་ཀུན་ཀྱང་། །
གཡུ་ལོ་མཛེས་པས་བརྒྱན་ཡང་། །ནམ་ཞིག་ལོ་འབྲས་བྲལ་ནས། །སྐྱ་བོར་འགྱུར་
པས་སྐྱོ་བ། །ནེའུ་གསིང་ཀུན་ཀྱང་ནེ་ཙོའི། །གཤོག་པ་ཇི་བཞིན་ལྗང་བ། །ནམ་ཞིག་
སེར་པོར་གྱུར་ནས། །ཡིད་མི་འོང་བས་སྐྱོ་བ། །མེ་ཏོག་འཛུམ་པའི་ན་ཆུང་། །བུང་
བའི་གདུབ་ཀོར་གཡོ་ཡང་། །ནམ་ཞིག་བ་མོས་བཅོམ་ནས། །ཐལ་བར་འགྱུར་བས་
སྐྱོ་བ། །ཁུ་བྱུག་ངག་སྙན་དེ་ཡང་། །ད་ལྟ་ལྷང་ལྷང་སྒྲོག་ཀྱང་། །མྱུར་དུ་ཡུལ་གཞན་
འགྲོ་བའི། །ངང་ཚུལ་བསམ་ན་སྐྱོ་བ། །ད་ལྟའི་བདེ་སྐྱིད་གཉེན་གསུམ། །ལས་ཀྱིས་
གཅིག་ཏུ་འཛོམས་ཀྱང་། །མྱུར་དུ་སོ་སོར་འབྲལ་བའི། །ངང་ཚུལ་བསམ་གྱིན་སྐྱོ་བ། །
ཚེ་ནི་ནམ་མཁའི་གློག་འདྲ། །ལང་ཚོ་མེ་ཏོག་དང་མཚུངས། །ད་ལྟ་བརྟན་བརྟན་འདྲ་
ཡང་། །མྱུར་དུ་འཇིགས་པས་སྐྱོ་བ། །དེས་ན་སྒེག་པའི་རྡོ་རྗེ། །དབེན་པའི་རི་ལ་སོང་
ནས། །ཕྱི་མར་འགྲོ་བའི་རྒྱགས་ཕྱེ། །སྒྲུབ་པ་སྙིང་བོར་བྱོས་ཤིག ། ཅེས་པའང་དབྱར་གྱི་
ལང་ཚོ་ལ་བལྟས་པས་འདི་འདྲ་ཞིག་སེམས་ལ་ཤར་ནས་བྲིས།
-27-